钦定古今图书集成/明伦汇编/氏族典/第627卷 > 拓跋天穆
## 钦定古今图书集成/明伦汇编/氏族典/第627卷 > 拓跋天穆

按《魏书高凉王传》：“高凉王孤孙度，度子乙斤，乙斤子
长生，长生子天穆，性和厚，美形貌，善射，有能名。年二
十，起家员外郎。六镇之乱，尚书令李崇、广阳王深北
讨，天穆奉使慰劳诸军。路出秀容，尔朱荣见其法令
齐整，有将领气，深相结托，约为兄弟。未几，荣请天穆
为行台，朝廷不许，改授别将，令赴秀容。是时北镇纷”
乱，所在蜂起，六镇荡然，无复蕃捍。惟荣当职路冲，招
聚散亡，天穆为荣腹心，除并州刺史。及荣赴洛，天穆
参其始谋，乃令天穆留后，为之继援。庄帝践阼，以荣之所眷昵，特除太尉，封上党王，征赴京师。荣之讨葛
荣，诏天穆为前军都督，率京师之众以赴之。寻监国
史、录尚书事、开府，世袭并州刺史。邢杲反，诏天穆与
齐献武王讨，大破之。时元颢乘虚陷荥阳，天穆闻庄
帝北巡，自毕公垒北渡，会车驾于河内。尔朱荣以天
时炎热，欲还师，天穆苦执不可，荣乃从之。庄帝还宫，
加太宰。天穆以疏属，本无德望，凭借尔朱，爵位隆极，
当时熏灼，朝野倾悚。庄帝以其荣党，外示宠敬，内畏
恶之，与荣同时见杀。前废帝初，赠丞相、柱国大将军、
雍州刺史、假黄钺，谥曰“武昭。”